REPUBLIKA SRBIJA

NARODNA SKUPŠTINA

Odbor za prava deteta

23 Broj: 06-2/180-19

29. jul 2019. godine

B e o g r a d

Z A P I S N I K

DESETE SEDNICE ODBORA ZA PRAVA DETETA

ODRŽANE 23. JULA 2019. GODINE

Sednica je počela u 12,05 časova.

Sednicom je predsedavala Nada Lazić, zamenik predsednika Odbora.

Sednici su prisustvovali članovi Odbora: Veroljub Arsić, potpredsednik Narodne skupštine, Milanka Jevtović Vukojičić, predsednik Odbora za rad, socijalna pitanja, društvenu uključenost i smanjenje siromaštva, Jelena Mijatović, Nataša Mihailović Vacić, dr Danijela Stojadinović, Dubravka Filipovski i Milena Ćorilić.

Sednici Odbora su prisustvovali zamenici odsutnih članova Odbora: Milija Miletić (Ana Karadžić, član), Arpad Fremond (Elvira Kovač, član), Gorica Gajić (Sanda Rašković Ivić, član) i Đorđe Kosanić (Marija Jevđić, član).

Sednici Odbora nisu prisustvovali: Maja Gojković, predsednik Odbora, prof. dr Vladimir Marinković, Đorđe Milićević, Vjerica Radeta i Gordana Čomić, potpredsednici Narodne skupštine, kao ni sledeći članovi Odbora: Sandra Božić, Marko Đurišić, Nataša Sp. Jovanović, prof. dr Dragoljub Mićunović, Srđan Nogo, Tatjana Macura, Nataša Mićić, niti njihovi zamenici.

Sednici su prisustvovali: prof. dr Slavica Đukić Dejanović, ministar bez portfelja zadužen za demografiju i populacionu politiku i predsednik Saveta za prava deteta Vlade Republike Srbije, kao i Stana Božović, državni sekretar u Ministarstvu za rad, zapošljavanje, boračka i socijalna pitanja. Takođe, sednici su prisustvovali i Tina Aničić, savetnik u kabinetu ministra bez portfelja zaduženog za demografiju i populacionu politiku, kao i Stevan Popović, samostalni savetnik u Ministarstvu za rad, zapošljavanje, boračka i socijalna pitanja - Sektor za brigu o porodici i socijalnu zaštitu, Dragan Knežević, samostalni savetnik u Ministarstvu za rad, zapošljavanje, boračka i socijalna pitanja – Sektor za antidiskriminacionu politiku i unapređenje rodne ravnopravnosti i Ivana Gajić, saradnik u Ministarstvu za rad, zapošljavanje, boračka i socijalna pitanja.

Za sednicu je predložen sledeći:

D n e v n i r e d

1. Razmatranje Izveštaja o radu Saveta za prava deteta Vlade Republike Srbije, koji je podnelo Ministarstvo za rad, zapošljavanje, boračka i socijalna pitanja (23 Broj 02-1850/19 od 12. juna 2019. godine).

Predsedavajući sednice je ukazala da se sednica održava u skladu sa članom 72. stav 5. Poslovnika Narodne skupštine, s obzirom da Odbor nema kvorum za odlučivanje i da sednica može da se održi ako se na njoj obavlja rasprava u cilju obaveštenja Odbora o pitanjima iz njegovog delokruga.

Napomena: Odbor nije utvrdio dnevni red sednice jer u trenutku utvrđivanja nije imao kvorum za odlučivanje.

**Prva tačka dnevnog reda –** **Razmatranje Izveštaja o radu Saveta za prava deteta Vlade Republike Srbije, koji je podnelo Ministarstvo za rad, zapošljavanje, boračka i socijalna pitanja (23 Broj 02-1850/19 od 12. juna 2019. godine)**

Pre prelaska na rad predsedavajući sednice Nada Lazić, zamenik predsednika Odbora je obavestila prisutne da je Ministarstvo za rad, zapošljavanje, boračka i socijalna pitanja dostavilo Odboru Izveštaj o radu Saveta za prava deteta Vlade Republike Srbije, a u skladu sa tačkom 4. Odluke o obrazovanju Saveta za prava deteta koja predviđa da Savet dostavlja Izveštaj o radu nadležnom odboru i Vladi najmanje dva puta godišnje. Takođe je istakla da je ovo treći put, u ovom Sazivu Narodne skupštine, da Savet za prava deteta dostavlja Izveštaj o svom radu Odboru za prava deteta. Podsetila je članove i zamenike članova Odbora da im je Izveštaj dostavljen putem elektronske pošte i u štampanom obliku podeljen po poslaničkim grupama, i da su imali prilike da se sa sadržinom blagovremeno upoznaju.

Uvodno predstavljanje Izveštaja podnele su prof. dr Slavica Đukić Dejanović, ministar bez portfelja i Stana Božović, državni sekretar. Naime, polazeći od tačke 4. Odluke o obrazovanju Saveta za prava deteta Vlade Republike Srbije koja definiše da Savet dostavlja izveštaj o svom radu nadležnom odboru Narodne skupštine, ukratko su predstavile aktivnosti rada Saveta za prava deteta.

U diskusiji su učestvovali članovi i zamenici članova Odbora: Nada Lazić, Dubravka Filipovski, Nataša Mihailović Vacić, Milanka Jevtović Vukojičić i Gorica Gajić, kao i prof. dr Slavica Đukić Dejanović, ministar bez portfelja i Stana Božović, državni sekretar.

Tokom diskusije članovi i zamenici članova Odbora su pohvalili podneti Izveštaj, uz ocenu da je sveobuhvatan, a posebno su pozdravili obrazovanje Saveta za prava deteta Vlade Republike Srbije, kao i sve njegove dosadašnje preuzete i ostvarene aktivnosti. Takođe je pohvaljeno učešće delegacije Republike Srbije na ministarskom sastanku političkog foruma na visokom nivou o održivom razvoju, u periodu od 15. do 18. jula 2019. godine, u sedištu Ujedinjenih nacija, u Njujorku, koju je predvodila prof. dr Slavica Đukić Dejanović, ministar bez portfelja, kao i predstavljanje prvog dobrovoljnog nacionalnog Izveštaja Republike Srbije sa iznetim stavovima mladih i ocena Stalne konferencije gradova i opština. Polazeći od podnetog Izveštaja, pozitivno je ocenjen deo koji se odnosi na punu participaciju, odnosno punu uključenost dece radi aktivnog plasiranja svih politika koja se odnose na decu, zatim plasiranje pozitivnih sadržaja u medijima umesto negativnih, sa posebnim osvrtom da negativni sadržaji najviše imaju uticaj na decu iz socijalno ugroženih porodica, odnosno na rizičnu grupu dece problematičnog ponašanja koja nemaju funkcionalnu biološku porodicu koja može da ih usmeri u pravnom smeru.

U toku diskusije je ukazano da su precizno i detaljno u Izveštaju navedeni, po oblastima, problemi i teškoće, kao i način njihovog prevazilaženja, počev od siromaštva, obrazovanja, zdravstva i drugih oblasti. Posebno je bilo reči o veoma važnoj aktivnosti, kako za Savet za prava deteta, tako i za Ministarstvo za rad, zapošljavanje, boračka i socijalna pitanja a i za Odbor za prava deteta, a koja se odnosi na preduzimanje mera za smanjenje siromaštva dece, odnosno na potrebu da se iskoreni ili smanji siromaštvo dece, uz ocenu da se takvom problemu nazire ključ rešavanja kroz obrazovanje dece. Takođe se diskutovalo i o zaštiti dece u digitalnom okruženju, i tom prilikom je pohvaljeno Ministarstvu za rad, zapošljavanje, boračka i socijalna pitanja jer je tekst preporuke Komiteta ministara država članica o smernicama za poštovanje, zaštitu i ostvarivanje prava deteta u digitalnom okruženju koju je Savet Evrope usvojio, prevelo na srpski jezik i dostavilo prevod Savetu Evrope – Sekretarijatu Komiteta Saveta Evrope za prava deteta tako da je time Republika Srbija među prvim državama članicama koja je preporuku prevela na maternji jezik.

Polazeći od toga da su deca jedna od najugroženijih kategorija, kao i njihova prava, izneto je mišljenje da je neophodno da ona budu u fokusu svih nas, odnosno da celo društvo posveti pažnju decu, kao i da se čuje glas dece jer oni najbolje znaju i prepoznaju probleme sa kojima se suočavaju, pa s tim u vezi je i pozdravljeno održavanje Javne rasprave o Nacrtu Zakona o pravima deteta i Zaštitniku prava deteta, kao i najava donošenja istog.

Tokom diskusije članovi i zamenici članova Odbora su se osvrnuli na problem maloletničkih brakova i način kako ih sprečiti, i time su s jedne strane, izneli primere sa terena, dok su s druge strane uputili pohvalu zbog osnivanja Nacionalne koalicije za okončanje dečjih brakova smatrajući je neophodnim mehanizmom za pristupanje problemu, a iznet je i predlog da Ministarstvo prosvete, nauke i tehnološkog razvoja obuhvati predškolskim obrazovanjem i romsku decu. Naime, diskutovalo se i o sve prisutnijem problemu vršnjačkog nasilja, kao i problemu trgovine decom, gde su takođe izneli primere iz prakse, a bilo je i reči o edukaciji roditelja i podršci roditeljstvu, sa posebnim osvrtom na mlade roditelje, gde je pozdravljena odluka Ministarstva prosvete, nauke i tehnološkog razvoja što je prepoznalo potrebu da se u školskim i predškolskim ustanovama ponovo angažuju pedagozi i psiholozi.

Poseban akcenat tokom diskusije je stavljen da je važno da dete ima zadovoljene bazične potrebe, pre svega, počev od porodice (roditelji), preko obrazovanog sistema, do lokalne samouprave koja u ovom lancu treba da ima značajnu ulogu, odnosno da preuzme teret u stalnoj koordinaciji i saradnji sa nadležnim ministarstvom kako bi se problem sagledao i rešio u celini. S tim u vezi, bilo je i reči da nedostaje mapiranje problema za celu teritoriju kako bi se imala kompletna slika vrste problema što je preduslov za jasne argumente u pogledu prisustva finansijskih sredstava za rešavanje problema na adekvatan način. S druge strane, izneta je neophodna potreba za finansijskom, organizacionom i institucionalnom podrškom jer pojedini centri za socijalni rad u Republici Srbiji nemaju dovoljno kadrovskog potencijala niti finansijskih sredstva (iznet je primer dobre prakse u opštini Svilajnac gde je pored Centra za socijalni rad osnovan i Centar za brigu o porodici).

Prof. dr Slavica Đukić Dejanović, ministar bez portfelja i Stana Božović, državni sekretar su tokom diskusije dale odgovore na postavljena pitanja i obrazložile pojedine delove iz Izveštaja.

Na kraju diskusije, Odbor za prava deteta se nije izjašnjavao o Izveštajuo radu Saveta za prava deteta Vlade Republike Srbije, koji je podnelo Ministarstvo za rad, zapošljavanje, boračka i socijalna pitanja (23 Broj 02-1850/19 od 12. juna 2019. godine) zbog toga što Odbor nije imao kvorum za odlučivanje.

Sednica je završena u 13,10 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

SEKRETAR ODBORA ZAMENIK PREDSEDNIKA ODBORA

Goran Stamenković Nada Lazić